## Nuria Montes reivindica l’economia circular com a oportunitat empresarial per a liderar la innovació i guanyar quota de mercat

*** La consellera ha presentat a Elx un banc urbà fabricat amb cuir i tèxtils reciclats de la indústria local del calcer
* Es tracta d’un prototip elaborat per INESCOP amb l’ajuda dels empresaris del sector i subvenció de l’IVACE+i**

**Elx.**

La consellera d’Innovació, Indústria, Comerç i Turisme, Nuria Montes, ha reivindicat que “l’economia circular no és només una necessitat mediambiental, sinó una oportunitat de riquesa i desenrotllament”.

La consellera, que ha assistit a Elx a la presentació d’un banc urbà realitzat amb material reciclat de la indústria local del calcer, ha assegurat que, “igual que en els anys noranta internet era una tecnologia subestimada per les empreses tradicionals que no van saber vore el seu potencial, el mateix està passant ara amb la circularitat. Només qui sàpia anticipar-se liderarà la innovació i guanyarà quota de mercat”.

En este sentit, Montes ha explicat que l’aplicació dels principis d’economia circular suposa reduir la dependència exterior de recursos i proveïdors i, al mateix temps, fomenta la creació i el desenrotllament d’una indústria local desvinculada del consum de recursos. “Som tan conscients d’esta realitat, ha afegit, que la Comunitat Valenciana és l’única regió espanyola que, junt amb nou més europees, està treballant amb l’Organització per a la Cooperació i el Desenrotllament Econòmic en un estudi pioner sobre estes polítiques”.

**300 parells de sabates**

La consellera ha posat com a exemple de les possibilitats de l’economia circular i la valorització de recursos “este banc urbà fabricat amb cuir i tèxtils reciclats en el Centre Tecnològic del Calcer, INESCOP, que s’emmarca com a activitat de difusió d’una de les línies d’investigació subvencionades per IVACE+i”.

Per a la seua realització, les empreses reunides en l’Associació Valenciana d’Empresaris del Calcer (AVECAL) han aportat més de 350 parells de sabates que s’han reciclat en la planta d’INESCOP per a separar els diversos materials, com ara els polímers de les soles, l’espuma de les plantilles, els elements metàl·lics, el cuir i els tèxtils.

Estos materials reciclats s’han utilitzat posteriorment per a fer les planxes per al banc, a les quals un ferrer ha afegit les potes. Tot això, finalment, ha quedat instal·lat sobre un sòl especial col·locat davant del palau d’Altamira d’Elx.

El projecte ha comptat amb l’impuls de l’Ajuntament de la ciutat i s’ha presentat en el marc de la Setmana del Calcer d’Elx, que acaba este dissabte 19 d’octubre.

**Sector clau**

El sector del calcer, intensiu en ús de mà d’obra, és clau en el desenrotllament industrial valencià i líder en tota Espanya. Així, la Comunitat Valenciana és la regió que més exporta, entre un 40 i un 45 % del total, aproximadament. Dins d’esta, el calcer és el primer sector exportador de la província d’Alacant.

Les més de 2.500 empreses del calcer i els seus components que hi ha a la Comunitat Valenciana representen el 70 % del total d’empreses del sector a Espanya, la qual cosa les convertix en el clúster de referència. A més, han aconseguit posicionar la marca Espanya a escala global i el 30 % de la seua facturació és per venda en línia.

Fecha: 18/10/2024